Offentliggørelse af en meddelelse om godkendelse af en standardændring af produktspecifikationen for en betegnelse i vinsektoren i henhold til artikel 17, stk. 2 og 3, i Kommissionens delegerede forordning (EU) 2019/33

(2021/C 520/12)

Denne meddelelse offentliggøres i overensstemmelse med artikel 17, stk. 5, i Kommissionens delegerede forordning (EU) 2019/33 (1).

MEDDELELSE AF EN STANDARDÆNDRING TIL ÆNDRING AF ENHEDSDOKUMENTET

»Sauternes«

PDO-FR-A0819-AM03

Meddelelsesdato: 26. oktober 2021

BESKRIVELSE AF OG BEGRUNDELSE FOR DEN GODKENDTE ÆNDRING

1. Officiel geografisk kode

Kommunerne i det geografiske område og området i umiddelbar nærhed er blevet ajourført med den officielle geografiske kode.

Det geografiske områdes perimeter forbliver helt den samme.

Punkt 6 og 9 i enhedsdokumentet ændres.

2. Beskæring

Beskæringen af Muscadelle er ændret, idet man er gået bort fra beskæring med ét skud pr. gren og gået over til beskæring med to skud pr. gren og højst 8 skud. Denne ændring sker for at kompensere for denne druesorts mindskede vækstkraft.

Punkt 5.1 i enhedsdokumentet ændres.

3. Landbrugsmiljøbestemmelser

Følgende landbrugsmiljøbestemmelser tilføjes til produktspecifikationen:

Døde vinstokke skal fjernes fra parcellerne. Enhver opbevaring af døde vinstokke på parcellerne er forbudt.

Kemisk ukrudtsbekæmpelse på hele vindyrkningsarealet er forbudt.

Hver producent beregner og registrerer sit indeks for behandlingshyppighed.

Disse ændringer er et forsøg på i højere grad at tage hensyn til såvel samfundets krav om at nedbringe brugen af plantebeskyttelsesmidler som til miljøet.

Enhedsdokumentet berøres ikke af denne ændring.

4. K-værdi

Der tilføjes en K-værdi, som tager sigte på at muliggøre høst af overmodne druer og høst af druer til tørre vine på samme parcel.

Vine med betegnelsen Sauternes er vine fremstillet af overmodne druer eller druer med ædel råddenskab, som høstes i flere omgange. På grund af klimaforholdene kan det dog ske, at druerne ikke er velegnede til fremstilling af hedvine med restsukker. Indførelsen af en K-værdi gør det muligt at forarbejde disse druer til tørre vine.

Enhedsdokumentet berøres ikke af denne ændring.

5. Dato for cirkulation mellem godkendte oplagshavere

Kapitel 1, afsnit IX, punkt 5, litra b), om datoen for cirkulation af vin mellem godkendte oplagshavere udgår.

Enhedsdokumentet berøres ikke af denne ændring.

6. Overgangsbestemmelser

Overgangsbestemmelser, der ikke længere er gældende, er slettet fra produktspecifikationen.

Enhedsdokumentet berøres ikke af denne ændring.

7. Indberetning af krav

Ordlyden af indberetningen af krav er ændret, således at den skal fremsendes til organisationen til beskyttelse og forvaltning af betegnelsen inden den 15. december i høståret.

Denne ændring medfører ikke ændringer i enhedsdokumentet.

8. Henvisning til kontrolorganet

Ordlyden af henvisningen til kontrolorganet er revideret for at harmonisere den med de andre produktspecifikationer. Denne ændring er alene redaktionel.

Denne ændring medfører ikke en ændring af enhedsdokumentet.

ENHEDSDOKUMENT

1. Betegnelse(r)

Sauternes

2. Type geografisk betegnelse

BOB — beskyttet oprindelsesbetegnelse

3. Kategorier af vinavlsprodukter

1. Vin

4. Beskrivelse af vinen/vinene

Sauternes

KORTFATTET TEKSTBESKRIVELSE

Stille hvidvine med restsukker.

De har et naturligt alkoholindhold i volumen på ≥ 15 %.

Efter berigelse er deres totale alkoholindhold i volumen højst 21 %.

Alle partier vin, der sælges i uaftappet eller aftappet tilstand, har et indhold af gæringsdygtigt sukker på ≥ 45 g/l.

Kendetegnene for vin med betegnelsen Sauternes skyldes hovedsagelig druernes ædle råddenskab, eftersom denne svamp medfører biokemiske ændringer, der er årsag til de specifikke duft- og smagsstoffer og koncentrationen af sukker i druerne. De unge og gyldne vine udvikler en duft af blomster og frugt. Med alderen bliver vinen ravfarvet, og den udvikler en »ristet« bouquet, der består af kraftige og meget vedvarende ofte brændte aromaer og aromaer af kandiseret frugt, citrusfrugter og honning. Vinen er meget fed og cremet i munden. Vinens særlige kendetegn er de meget frugtagtige aromaer og dens livlighed, som skyldes det kalkholdige terroir, der tit også kommer til udtryk i en meget kraftig og harmonisk mineralsk tekstur.

GENERELLE ANALYTISKE KENDETEGN

Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) 12 Minimalt totalt syreindhold i meq/l Maksimalt indhold af flygtige syrer (i meq/l) 25 Maksimalt totalt svovldioxidindhold (i mg/l)

5. Vinfremstillingsmetoder

5.1. Væsentlige ønologiske fremgangsmåder

1. Beplantningstæthed og afstand

Dyrkningspraksis

Beplantningstætheden på vinmarkerne er mindst 6 500 vinstokke pr. hektar.

Afstanden mellem vinstokkene i samme række skal være mindst 0,8 m.

Gennemsnitsafstanden mellem rækkerne må ikke overstige 1,90 m.

2. Regler for beskæring

Dyrkningspraksis

Beskæringen skal finde sted senest 1. maj.

Vinstokkene beskæres med følgende teknikker:

— druesorten Muscadelle B: i vifteform, hvor vinstokken, som består af 2-5 arme, har højst 6 grene beskåret til to skud og med højst 8 skud

— druesorten Sémillon B: i vifteform, hvor vinstokken, som består af 2-5 arme, har højst 6 grene beskåret til to skud, eller med blandet Guyot-beskæring, hvor der er højst 6 skud på den lange gren (stok) og to grene beskåret til højst to skud, hvoraf det ene kommer retur fra stokken

— druesorterne Sauvignon B og Sauvignon gris G: i vifteform, hvor vinstokken, som består af 2-5 arme, har højst 6 grene beskåret til to skud, med blandet Guyot-beskæring, hvor der er højst 6 skud på den lange gren (stok) og to grene beskåret til højst to skud, hvoraf det ene kommer retur fra stokken, eller med Bordeaux-beskæring, hvor vinstokken har to lange grene (stokke) med højst 4 skud på hver lange gren.

3. Særlige høstbestemmelser

Dyrkningspraksis

Vinene fremstilles af druer, som høstes ved håndkraft, når de er overmodne (forekomst af ædel råddenskab) og i flere omgange.

4. Berigelse

Væsentlig ønologisk fremgangsmåde

Berigelse er tilladt i henhold til de regler, der er fastsat i produktspecifikationen.

5.2. Maksimale udbytter

1. 28 hektoliter pr. hektar.

6. Afgrænset geografisk område

Druehøsten, fremstillingen, forarbejdningen og lagringen af vinene finder sted i følgende kommuner i departementet Gironde i henhold til den officielle geografiske kode af 19. marts 2021: Barsac, Bommes, Fargues, Preignac og Sauternes.

7. Primær(e) druesort(er)

Muscadelle B

Sauvignon B — Sauvignon blanc

Sauvignon gris G — Fié gris

Semillon B

8. Tilknytning til det geografiske område

Det oprindelige klima giver nogle særlige mesoklimatiske forhold, som fører til udviklingen af en meget lille svamp på druerne kaldet »Botrytis cinerea«. Den forårsager »ædel råddenskab«, som giver vinene fra Sauterneområdet deres særpræg i dette særlige miljø.

Vinene stammer fra parceller eller dele af parceller, som er genstand for en streng og nøje afgrænsning baseret på objektive kriterier, fremstillingsteknikker og tidligere erfaringer med fremstillingen, efter forslag fra en komité bestående af uafhængige eksperter.

Vinproducenterne har i tidens løb valgt de druesorter, der egner sig bedst til ædel råddenskab hos druerne, og derfor stammer Sémillon B efter sigende fra Sauterneområdet.

For at opnå en tilstrækkelig koncentration til fremstillingen af disse vine er der desuden fastlagt nøje beskæringsregler for de enkelte druesorter. Man anvender ofte en kort beskæringsmåde, som er specifik for denne region, nemlig beskæring i vifteform.

For at opnå en fremragende kvalitet fremstilles vinene af druer, som høstes ved håndkraft, når de er overmodne (forekomst af ædel råddenskab) og i flere omgange. Udbyttet er meget lavt efter overmodning, hvilket ikke mindst skyldes, at de varierende klimaforhold fra årgang til årgang undertiden reducerer høstudbyttet drastisk.

Beplantningstætheden er høj, eftersom vinproduktionen pr. vinstok er meget lav efter koncentrationen. Disse vine gæres langsomt og ofte på fad. Vinene lagres længe inden aftapningen, da det er nødvendigt for, at de modnes og får det bedst mulige udtryk.

Sauternevinenes omdømme blev på et tidligt tidspunkt i historien knyttet til karakteristiske slotte, hvoraf det mest velrenommerede, Château d’Yquem, er kendt i hele verden. Med klassificeringen af Bordeauxvine i 1855, hvor den eneste »premier cru supérieur« tilfaldt Château d’Yquem, mens 11 »premier cru« og 15 »second cru« tilfaldt Sauternevine, anerkendte man i meget høj grad denne betegnelses overlegenhed i Gironde. Ved denne klassificering blev der taget hensyn til de priser, som vinene opnåede, eftersom de var et udtryk for deres kvalitet.

Selv i dag kommer man ikke uden om deres omdømme. Kombinationen af et miljø, der er bemærkelsesværdigt velegnet til vindyrkning, et særligt mikroklima og den kendsgerning, at de vinavlere, der slog sig ned her, var foregangsmænd, har medført særlige metoder til fremstilling af store hedvine, som kendere i hele verden sætter pris på.

9. Andre vigtige betingelser (emballering, mærkning og andre krav)

Område i umiddelbar nærhed

Retsgrundlag:

National lovgivning

Type supplerende betingelse:

Undtagelse vedrørende produktionen i det afgrænsede geografiske område

Beskrivelse af betingelsen:

Området i umiddelbar nærhed, som er genstand for undtagelsen vedrørende fremstilling, forarbejdning og lagring af vinene, omfatter følgende kommuner i departementet Gironde i henhold til den officielle geografiske kode af 19. marts 2021: Budos, Cadillac, Cérons, Escoussans, Gabarnac, Illats, Ladaux, Langon, Mazères, Monprimblanc, Omet, Pujols-sur-Ciron, Roaillan og Sainte-Croix-du-Mont.

Større geografisk enhed

Retsgrundlag:

National lovgivning

Type supplerende betingelse:

Supplerende bestemmelser vedrørende mærkningen

Beskrivelse af betingelsen:

Den større geografiske enhed »Vin de Bordeaux« eller »Grand Vin de Bordeaux« kan anføres på etiketter, brochurer og beholdere.

De skrifttegn, som anvendes for denne større geografiske enhed, må hverken i højden eller bredden være større end to tredjedele af størrelsen af de skrifttegn, som anvendes i den kontrollerede oprindelsesbetegnelses navn.

Link til produktspecifikationen

https://info.agriculture.gouv.fr/gedei/site/bo-agri/document_administratif-1d1c41fa-d838-4b2e-9d53-6392daff9d87

(1) EFT L 9 af 11.1.2019, s. 2.